I dag har ordblinde stort set samme uddannelsesmuligheder som alle andre.

Lærke Hjorth Rasmussen på 15 år har oplevet det masser af gange. - Jeg har mødt flere, der har haft den der med, at du er dum, forklarer Lærke Hjort Rasmussen, der går i 9.B på Frejlev Skole. Mandag var hun samlet med 100 andre ordblinde fra 9. årgang i Aalborg Kommune. De skulle høre om den kommende afgangseksamen, og om mulighederne som ordblind. - Jeg er det, der hedder skriveordblind og sprogordblind, siger Lærke Hjort Kristensen. Brugbare hjælpemidler Som skrive- og sprogordblind er det svært at skelne mellem fremmedsprog. Det er også en udfordring at skrive. Men det har Lærke Hjort Kristensen lært at leve med. - Det er ikke noget, der hindrer mig så meget, siger Lærke Hjorth Rasmussen, da TV2 Nord møder hende på Hovedbiblioteket i Aalborg. Én anden, der også har lært at navigere i skolebøgerne trods ordblindhed, er Simon Østergaard Vaagholt fra 9.B på Skansevejens Skole i Nørresundby. - Jeg synes, jeg klarer mig godt, siger han smilende og fortsætter, - Jeg synes egentlig, jeg er på niveau med alle de andre. Det er selvfølgelig en udfordring, men jeg synes ikke, at det er noget der fylder så meget, når jeg bruger mine hjælpemidler, fortæller Simon Østergaard Vaagholt. Tekniske hjælpemidler som programmer på computeren og apps på telefonen gør, at livet som ordblind i dag er langt nemmere end tidligere. Det gør sig også gældende på uddannelsesområdet, og derfor har Aalborg Kommune arbejdet målrettet med netop det. - Man er ikke anderledes, fordi, at man er ordblind. Der er helt sikkert nogen, som tror, at det handler om intelligens, eller at man har været doven i løbet af sin skolegang, og derfor ikke har lært at læse. Det er altså ikke sandheden, påpeger Yoanna Sandgaard, der er ordblindekonsulent i Aalborg Kommune. Nedbryd tabuet Aalborg Kommune står bag arrangementet med de ordblinde på biblioteket i Aalborg. Målet er at give de unge inspiration til et helt normalt voksenliv.  Og så skal tabuet om ordblindhed nedbrydes. - Der er ingen tvivl om, at der stadigvæk hersker en del fordomme om ordblindhed. Det er jo også derfor, vi gerne vil åbne op for sådan et event her, siger Yoanna Sandgaard til TV2 Nord. Udover elever, så er både læsevejledere og ordblindelærere også med til arrangementet. - Det er ikke sådan, at ordblinde er dumme. Det er nok den, man har fra tidligere tider, fordi man ofte var i den situation som ordblind, før man hjælpemidler, siger orblindelærer på Svenstrup Skole Lene Falk. Fremtiden er klar Ordblind eller ej. Flere af de unge har allerede fremtiden på plads. Eksempelvis Simon Østergaard Vaagholt, der har valgt gymnasievejen. Selvom ordblindheden har fyldt meget i hans liv, så er han fortrøstningsfuld. - Jeg synes ikke, det sætter nogle begrænsninger for mig, siger Simon Østergaard Vaagholt. Lærke Hjorth Rasmussen har også gjort klart, hvad hun vil efter 9. klasse. Hun vil starte på EUD-uddannelsen på Tech College. Derudover er hun lige  blevet valgt ind i Aalborgs Unge byråd, og har en klar opfordring til andre ordblinde. - I skal huske på, at ordblindhed ikke skal være en svaghed, men en styrke, slutter Lærke Hjorth Rasmussen. Aalborg Kommune hjælper lige nu cirka 1000 ordblinde elever. Det sker under det, kommunen kalder den mobile indsats, hvor de tager ud på skolerne med råd og vejledning.